Blaðamennirnir Jóhann Páll Jóhannsson og Jón Bjarki Magnússon , sem starfa báðir á DV og hafa skrifað mikið um lekamálið svokallaða , segja að þeir hafi „ lýst yfir einlægum vilja " til að mæta Þóreyju Vilhjálmsdóttur , fyrrum aðstoðarmanni innanríkisráðherra , í dómsal þrátt fyrir að dómsátt hafi náðst í málinu . Þórey stefndi þeim fyrir meiðyrði eftir að hún var ranglega sögð vera sá starfsmaður sem lekið hefði gögnum um hælisleitandann Tony Omos til fjölmiðla á forsíðu DV í sumar . Þórey krafðist hámarksrefsingar , sem í fólst fangelsisvist , og fébóta . Tilkynnt var um sátt í málinu fyrr í dag þar sem þeir greiða Þóreyju 330 þúsund krónur í miskabætur . Þórey Vilhjálmsdóttir . Auglýsing Þeir Jóhann Páll og Jón Bjarki segja hins vegar að eigendur DV hafi viljað leita sátta og þeir uni því . Í yfirlýsingu sem þeir sendu frá sér segir að þeir kæri sig ekki „ um að sitja uppi með háa reikninga , hvað þá að betla fé af vinum og vandamönnum til að geta greitt þá . Við erum ekki á þingfararkaupi en vinnum við að flytja fréttir , meðal annars um það sem ráðherrar og aðstoðarmenn þeirra vilja að leynt fari . Á heilu ári virðist það aldrei hafa hvarflað að stuðningsmönnum innanríkisráðherra að skammast sín . Við skömmumst okkar fyrir þau mistök sem við gerðum í sumar . En á heildina litið erum við stoltir af okkar hlut í að fletta ofan af valdníðslu og mannréttindabrotum . Með dómssátt þessari kaupum við okkur frið til að skrifa áfram um hver þau öfl sem ljúga að almenningi og níðast á umkomulausu fólki “ . Miklar sviptingar hafa verið í eigendahópi DV undanfarin misseri . Reynir Traustason , fyrrum ritstjóri miðilsins , missti yfirráð yfir honum í haust og var rekinn úr starfi í kjölfarið . Nýlega var tilkynnt að Björn Ingi Hrafnsson , aðaleigandi fjölmiðlafyrirtækisins Vefpressunnar , hefði keypt 70 prósent hlut í DV og að hann muni verða útgefandi miðilsins ef Samkeppniseftirlitið blessar kaupin . Þórey hefur látið af störfum sem aðstoðarmaður innanríkisráðherra en Hanna Birna Kristjánsdóttir sagði af sér því ráðherraembætti í síðasta mánuði í kjölfar þess að hinn aðstoðarmaður hennar , Gísli Freyr Valdórsson , játaði að hafa lekið gögnunum og var í kjölfarið dæmdur í átta mánaða skilorðsbundið fangelsi . Yfirlýsingu Jóhanns Páls og Jóns Bjarka má lesa í heild sinni hér að neðan . Yfirlýsing vegna dómssáttar Dómsátt hefur náðst í máli Þóreyjar Vilhjálmsdóttur gegn okkur , en málshöfðunin varðaði frétt sem birtist í DV þann 20. júní síðastliðinn . Þar var því ranglega haldið fram að Þórey væri sá aðili sem kallaður var starfsmaður B í greinargerð lögreglunnar á höfuðborgarsvæðinu . Fréttin var leiðrétt samdægurs , yfirlýsing send á alla fjölmiðla og Þórey beðin afsökunar . Í kjölfarið höfðaði hún mál , ekki gegn DV ehf. heldur gegn okkur persónulega , og krafðist hámarks refsingar , þ.e. að við yrðum vistaðir í fangelsi vegna mistaka okkar . Nokkru síðar var Gísli Freyr Valdórsson , nánasti samstarfsmaður Þóreyjar , dæmdur í skilorðsbundið fangelsi fyrir lögbrot gegn hælisleitendunum Tony Omos og Evelyn Glory Joseph . Í heilt ár höfum við skrifað um málefni innanríkisráðuneytisins , valdníðslu og lögbrot sem framin voru gegn landlausu fólki . Hanna Birna Kristjánsdóttir sagði af sér ráðherraembætti vegna málsins en Þórey starfaði sem pólitískur aðstoðarmaður hennar . Strax í upphafi lekamálsins tók hún sér stöðu með ráðherra gegn almenningi líkt og aðrir í yfirstjórn innanríkisráðuneytisins . Hún sendi DV misvísandi upplýsingar í tölvupósti , hún hélt því fram að engum trúnaðarupplýsingum hefði verið lekið úr innanríkisráðuneytinu þótt hið gagnstæða lægi í augum uppi og lét að því liggja í útvarpsviðtali að við létum stjórnast af annarlegum hvötum fremur en einlægum vilja til að leiða sannleikann í ljós . Ráðherrann sjálfur fylgdi þessu eftir með því að hringja í ritstjóra DV og fara fram á að við yrðum reknir . Sú frétt sem birtist í DV þann 20. júní átti sér langan aðdraganda og byggði á mánaðalangri heimildavinnu þar sem rætt var við starfsmenn innanríkisráðuneytisins , Morgunblaðsins , 365 - miðla og lögreglunnar . Þórey vildi ekki ræða við DV í síma við vinnslu fréttarinnar jafnvel þótt hún gegndi þá hlutverki upplýsingafulltrúa ráðuneytisins í fjarveru Jóhannesar Tómassonar . Henni var hins vegar gert ljóst hvert efni fréttarinnar var og boðið að koma athugasemdum á framfæri sem hún kaus að gera ekki . Málssókn Þóreyjar hefur verið gagnrýnd harðlega meðal annars af Fréttamönnum án landamæra , Alþjóðasamtökum blaðamanna , International Modern Media Institute og Blaðamannafélagi Íslands . Þessi samtök hafa deilt á íslenska meiðyrðalöggjöf , meðal annars þær lagagreinar sem málshöfðun Þóreyjar og refsikrafa hennar byggði á . Mál hennar vakti athygli utan landsteina , enda var hún aðstoðarkona innanríkisráðherra , þess ráðherra sem fór með mannréttindamál á Íslandi . Það er áhyggjuefni fyrir blaðamenn á Íslandi að geta átt von á því að ráðherrar og pólitískir aðstoðarmenn vegi að starfsöryggi þeirra með þeim hætti sem birst hefur í lekamálinu . Við höfum lýst yfir einlægum vilja til að mæta Þóreyju Vilhjálmsdóttur í dómssal . Eigendur DV ehf. vildu hins vegar leita sátta og unum við því . Við kærum okkur ekki um að sitja uppi með háa reikninga , hvað þá að betla fé af vinum og vandamönnum til að geta greitt þá . Við erum ekki á þingfararkaupi en vinnum við að flytja fréttir , meðal annars um það sem ráðherrar og aðstoðarmenn þeirra vilja að leynt fari . Á heilu ári virðist það aldrei hafa hvarflað að stuðningsmönnum innanríkisráðherra að skammast sín . Við skömmumst okkar fyrir þau mistök sem við gerðum í sumar . En á heildina litið erum við stoltir af okkar hlut í að fletta ofan af valdníðslu og mannréttindabrotum . Með dómssátt þessari kaupum við okkur frið til að skrifa áfram um hver þau öfl sem ljúga að almenningi og níðast á umkomulausu fólki . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .